દિવાળીના દિવસોમાં ભલે લિમિટ આવી ગઈ છે બે કલાકની, પરંતુ જે લોકો આ બાબતે સેન્સિટિવ છે તેઓ રાત્રે ઘરની બહાર ન જ નીકળે. ઘરમાં પણ બારીબારણાં બંધ જ રાખે, કારણ કે બે કલાકમાં પણ જેટલું વાતાવરણ દૂષિત થશે એની અસર બીજા ચાર-પાંચ દિવસ સુધી જશે નહીં. એટલે આદર્શ રીતે વહેલી સવારે પણ બહાર ન નીકળવું. ખાસ કરીને જે લોકો વૉક કરવા જતા હોય તેમણે દિવાળી અને એના પછીના પાંચ દિવસ મૉર્નિંગ વૉક ન કરવું. જે લોકોને શ્વાસની કોઈ તકલીફ હજી સુધી આવી નથી એટલે કે અસ્થમા, બ્રૉન્કાઇટિસ કે ક્રોનિક ઑબ્સ્ટ્રક્ટિવ પલ્મનરી ડિસીઝ નથી, જે લોકો સ્મોકિંગ પણ કરતા નથી એવા લોકો પર જોખમ તેમના કરતાં ઓછું છે; પણ સાવ નથી એવું ન કહી શકાય. ખાસ કરીને પાંચ વર્ષથી નાનાં બાળકો અને ૬૦ વર્ષથી ઉપરના લોકોની ખૂબ કાળજી લેવી જરૂરી છે. આ લોકોને ફટાકડાને કારણે શ્વાસની તકલીફ થવાની સંભાવના ઘણી વધારે રહે છે.